Hermanus: Kaalnaeler gooi bejaarde met klip | Netwerk24
Deur Ané van Zyl 04 Maart 2020 17:21
'n Kaalnaeler, met die polisie en private veiligheidswagte op sy spoor, het Dinsdag in Voëlklip, Hermanus, 'n bejaarde man met 'n klip teen die kop gegooi wat hom bewusteloos gelaat het.
Volgens Barry de Kock, 'n ooggetuie, het die bejaarde omstreeks die middaguur langs die hoofstraat gestap toe die kaalnaeler hom met die klip tref.
"Die klip was so groot soos 'n man se vuis. Dit het hom teen die kop getref en hy het vooroor geval, soos 'n lyk. Daar was baie bloed," sê De Kock, 'n fietsryer wat in die omtrek was as deel van 'n bewusmakingsveldtog vir 'n reddingsentrum vir uile in Hartbeespoort.
Die man is op die toneel deur nooddienste behandel.
Die kaalnaeler was volgens De Kock vas op sy voete en het nie gelyk soos iemand wat onder die invloed van drank of dwelms was nie.
Die polisie sê die kaalnaeler is in hegtenis geneem en sal na verwagting Vrydag op aanklagte van aanranding met die doel om ernstig te beseer in die landdroshof op Hermanus verskyn.